b'\n_START_ARTICLE_\nFranci\xc5\xa1ekas Charvatas\n_START_SECTION_\nBiografija\n_START_PARAGRAPH_\nPrad\xc4\x97jo dirbti Lenkijos u\xc5\xbesienio reikal\xc5\xb3 ministerijoje netrukus po \xc5\xa1alies nepriklausomyb\xc4\x97s atk\xc5\xabrimo. Nuo 1918\xc2\xa0m. gruod\xc5\xbeio iki 1919\xc2\xa0m. buvo Lenkijos respublikos konsulato Vroclave vadovas. Taip pat konsulu Berlyne, kur nuo 1919\xc2\xa0m. vasario 1 d. iki 1920\xc2\xa0m. kovo 8 d. vadovavo ir Lenkijos pasiuntinybei. 1921\xc2\xa0m. konsulato Hamburge vadovas. Tais pa\xc4\x8diais metais \xc4\x97jo ir Lenkijos U\xc5\xbesienio reikal\xc5\xb3 ministerijos Konsuliarinio skyriaus vadovo pareigas._NEWLINE_Nuo 1921\xc2\xa0m. rugs\xc4\x97jo iki 1923\xc2\xa0m. rugpj\xc5\xab\xc4\x8dio\xc2\xa0\xe2\x80\x93 Lenkijos charge d\xe2\x80\x99affaire Charkove. Po to vadovavo konsulatui Rygoje (1923\xe2\x80\x931924\xc2\xa0m.). 1924\xc2\xa0m. paskirtas Lenkijos charge d\xe2\x80\x99affaire Taline, nuo 1926\xc2\xa0m. iki 1928\xc2\xa0m. nepaprastasis pasiuntinys ir \xc4\xafgaliotasis ministras Estijoje. Nuo 1928\xc2\xa0m. iki 1936\xc2\xa0m. tokias pat pareigas \xc4\x97jo Suomijoje._NEWLINE_1936\xc2\xa0m. sausio 1 d. tapo Lenkijos respublikos pasiuntiniu Rygoje. 1938\xc2\xa0m. kov\xc4\x85 Lenkijai ir Lietuvai u\xc5\xbemezgus diplomatinius santykius tapo pirmuoju oficialiu diplomatiniu Lenkijos atstovu Kaune. 1939\xc2\xa0m. spalio 10 d. Lietuva ir Soviet\xc5\xb3 S\xc4\x85junga pasira\xc5\xa1\xc4\x97 savitarpio pagalbos sutart\xc4\xaf. Greta jos buvo sudarytas susitarimas d\xc4\x97l Vilniaus miesto ir kra\xc5\xa1to gr\xc4\x85\xc5\xbeinimo Lietuvai. Franci\xc5\xa1ekas Charvatas i\xc5\xa1rei\xc5\xa1k\xc4\x97 protest\xc4\x85 d\xc4\x97l \xc5\xa1i\xc5\xb3 \xc4\xafvyki\xc5\xb3 spalio 12 d. \xc4\xafteikdamas not\xc4\x85 Lietuvai ir kartu su pasiuntinyb\xc4\x97s personalu spalio 14 d. i\xc5\xa1vyko i\xc5\xa1 Lietuvos. Tai buvo pirmasis ir vienintelis Lenkijos diplomatinis atstovas Lietuvoje per vis\xc4\x85 pirmosios nepriklausomyb\xc4\x97s laikotarp\xc4\xaf.'